Ondersoek hoor omstandighede van Britse model se dood | Netwerk24
Ondersoek hoor omstandighede van Britse model se dood
13 Augustus 2019 16:18
'n Geregtelike doodsondersoek het onthul hoe 'n Britse model verlede Desember op die strand by Umhlanga Rocks naby Durban deur 'n brander van die rotse afgeslaan is terwyl sy na die sonsopkoms gekyk het.
Sinead Moodliar (19), 'n filosofie-student aan die Anglia Ruskin-Universiteit in Cambridge, wat ook voor haar dood 'n modelkontrak losgeslaan het, het in Suid-Afrika vakansie gehou toe sy op 26 Desember die sonsopkoms van die rotse af wou dophou.
Sinead Moodliar, 'n Britse model, is in Suid-Afrika dood. Foto: Facebook/ Sinead Moodliar
Die geregterlike doodsondersoek wat in Huntingdon, Cambridgeshire, in England naby Moodliar se tuisdorp gehou is, het Maandag bevind dit was 'n voorval wat nie voorsien kon word nie.
David Heming, Cambridgeshire se senior lykskouer, het bevind haar dood was 'n "tragiese, katastrofiese ongeluk", berig die BBC.
Volgens ooggetuies het hulle omstreeks 05:15 'n geskree gehoor. Menseredders het haar uit die water uitgesleep en sy is deur paramedici op die toneel behandel, maar is 'n dag later in die hospitaal dood.
Metro UK berig haar pa, Bob Moodliar, wat teenwoordig was by die geregtelike doodsondersoek, het gesê hy het op Kersdag met sy dogter gepraat waar sy in 'n restaurant was en dat sy praterig was en gelukkig geklink het.
Toe hy hoor van die ongeluk het hy dadelik op 'n vliegtuig geklim, maar sy dogter is dood voordat hy in Suid-Afrika aangekom het.
The Guardian berig Bob het gesê ooggetuies het gesien hoe sy dogter ongeveer 35 m see-in meegesleur is voordat 'n ander brander haar verder ingetrek het.
Die menseredders moes eers om 06:00 met hul skof begin, maar hulle het daardie dag vroeg opgedaag omdat hulle baie mense op die strand verwag het op Welwillendheidsdag.
'n Lykskouing wat in Durban gedoen is, het getoon Moodliar is dood weens komplikasies ná die amperse verdrinking. Daar is melding gemaak van 'n kopbesering konsekwent met 'n stamp teen 'n rots en longskade.